

2023 жылғы 20 сәуірде жарияланды

**Қазақстан Республикасы**

**Премьер-Министрінің бірінші орынбасары**

 **Р.В. Склярға**

**ДЕПУТАТТЫҚ САУАЛ**

**Құрметті Роман Васильевич!**

Бүгінде, Атырау экологиясы апаттық жағдайда болуына байланысты халықтың өмір сүру сапасы жақсартуды қажет етеді. Облыстағы экологиялық ахуал – республикалық деңгейдегі проблемаға айналғанымен халықтың жан-айқайын еститін министрлік те, Үкімет те жоқ. Жыл сайын өңірде онкологиялық аурулар белең алып, мүмкіндігі шектеулі, туабітті науқас балалар саны артып отыр.

Ашынған атыраулықтар бейбіт митингке шығып, облыстағы жер қойнауын пайдаланушылар мен Үкіметке нақты талаптарын қойды. Түптеп келгенде, Атырау халқы таза ауаға зәру.

Мемлекет басшысы Қасым-Жомарт Кемелұлы Атырау облысына сапары барысында тұрғындардың әл-ауқаты қоршаған орта сапасымен тығыз байланысты екенін және облысымыздың экологиялық ахуалын жақсарту бағытында шұғыл шаралар қабылдануы қажет екенін айтқан болатын.

Ғасырдан астам мұнай өндірілетін Атырауға қарап, мұнайлы астана деп айтудың өзі қиын. Тәуелсіздік алған 30 жыл ішінде Атыраудың тек донор аймақ ретінде қаралып, облыстың экономикалық-әлеуметтік дамуына мемлекеттік деңгейде көңіл бөлінбеуі – Атырау халқына жасалған әділетсіздік деп есептеймін.

Бүкіл елді мұнайымен асырап, тұтас елдің кем-кетігін жамап отырған Атыраудың халқы бір күнде ұйқыдан оянбай қалуы мүмкін. Сондықтан да, атыраулықтардың экологияға қатысты талаптары орынды, сұраулары заңды. Сайлауалды бағдарламамда айтылған және бүгінгі таңда облысымыздағы басты проблема – Атыраудың экологиясын жақсартуды Үкімет деңгейінде шешу үшін төмендегідей ұсыныстарды жолдаймын:

**БІРІНШІ ҰСЫНЫС.** Үкімет жауапты министрліктермен бірлесіп, **Атырау облысын экологиялық дағдарыс аймағы деп танып, экологиялық коэффициент, жеңілдіктер мен өтемақылар төлеу жүйесін енгізуі қажет.**

**ЕКІНШІ ҰСЫНЫС.** Атырау қаласы атмосферасының өндірістік объектілермен, әсіресе Атырау мұнай өңдеу зауытымен ластануы қауіпті деңгейге жетті. 2021 жылы «ҚазМұнайГаз» Ұлттық компаниясымен зауытта **«Tazalyq»** жобасы қабылданған болатын, алайда, зауыттың кәріздік суларын биологиялық тазартуқондырғыларын жаңғырту жұмыстары жүргізілмей отыр. Сонымен қатар, кәсіпорында қоршаған ортаға әсер ету қаупі жоғары 30-дан астам технологиялық қондырғылар бар, суды қайталама пайдалану технологиясы қарастырылмаған, бұл өз кезегінде ағынды суларды булану өрістеріне *(жер асты суларының ластануы)* ағызуға әкеледі. Осыған байланысты, ҚазМұнайГазға **Атырау мұнай өңдеу зауытында технологиялық аудит** жүргізіп, зауытта **толықтай экологиялық жаңғырту жұмыстарын аяқтау, қоршаған ортаға теріс әсерді жоюды міндеттеу** қажет. Немесе **зауытты қаладан көшіру мәселесі қарастырылсын.**

Сондай-ақ, Атырау мұнай өңдеу зауытының өнеркәсіп объектілерінен 1000 метрге жетпейтін қашықтықта тұрғын үйлер орналасқан. «ГеоПортал» ақпараттық жүйесіне сәйкес, бүгінде зауыттың санитарлық қорғау аймағында 40-тан астам тұрғын үй қалып отыр. Бұл аталған тұрғын үй иелері зауыттың иісімен уланып, денсаулықтарына зиян келгенін алға тартып, наразылық акцияларын ұйымдастыруда.

**Осыған байланысты, ҚазМұнайГаз зауыттың санитарлық-қорғау аймағының шекарасын қайта белгілеу және аталған тұрғын үйлерді көшіру мәселесін шұғыл шешуі қажет.**

**ҮШІНШІ ҰСЫНЫС.** Атырау облысы бойынша **І санатты кәсіпорындардың атмосфераға шығарындыларының шекті көрсетілген көлемдерін қайта қарап, екі есе төмендету қажет.**

**Қазба байлықты игеріп жатқан компанияларды жаңа технологияларды енгізуге ынталандыратын заң нормалары енгізілуі тиіс.**

**ТӨРТІНШІ ҰСЫНЫС.** Атырау облысындағы экологиялық ахуалды жақсарту бағытында бірқатар қоршаған ортаны қорғау жобаларын жүзеге асыру қажет. Олар: Атырау қаласының оң жағалауында құрылысы жүріп жатырған «**Суларды тазарту қондырғысын»** толықтай қаржыландырып, уақытылы іске қосылуын қамтамасыз етіп, және қатты тұрмыстық қалдықтар полигондарын және қоқысты қайта өңдеу кешендерін салу жобаларын жасақтап іске асыру.

**Құрметті, Роман Васильевич!**

Жоғарыда аталған ұсыныстар негізінде, **Үкімет деңгейінде мемлекеттік комиссия құру,** Үкіметке облыстағы экологиялық ахуалдытолыққанды шешу жолдарын ұсынып, кешенді жоспар қабылдауды сұраймын.

**30 жыл елді асырап келе жатырған Атыраудың мұнайы ғана емес, адамы да қымбат екенін естен шығармай, шұғыл шаралар қабылдауға шақырамын.**

**Атыраулықтар болып, облыс халқының сұранысы мен талап-тілегінің орындалуын талап етеміз!**

 *Құрметпен,*

 **Депутат**

 «AMANAT» партиясы

фракциясының мүшелері **Ә. Жұбанов**

 **Д. Тұрғанов**

*Орынд Оразбекова А*

*Тел 74 65 25*